
Text rozhodnutia
Súd: Krajský súd Prešov Spisová značka: 5Sd/87/2015 Identifikačné číslo súdneho spisu: 8015201082 Dátum vydania rozhodnutia: 19. 02. 2016 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2016:8015201082.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Ľuboslavou Mruškovičovou, v právnej veci navrhovateľky O. T., bytom Q. K., F. XX, proti odporkyni Sociálnej poisťovni, ústredie, ul. 29. augusta 8, Bratislava o preskúmanie rozhodnutia odporkyne 27. júla 2015 číslo: XXX XXX XXXX X takto r o z h o d o l : P o t v r d z u j e rozhodnutie odporkyne zo dňa 27. júla 2015 číslo: XXX XXX XXXX 0. Náhradu trov konania účastníkom n e p r i z n á v a . o d ô v o d n e n i e : Preskúmavaným rozhodnutím zo dňa 27.07.2015 odporkyňa odňala navrhovateľke podľa § 70, § 112 ods. 2, 6 zákona č. 461/2003 Z.z. o sociálnom poistení ( ďalej len zákona ) invalidný dôchodok od 18.09.2015 z dôvodu, že už nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. V tejto súvislosti poukázala na lekársky posudok zo dňa 17.07.2015, ktorý tvorí súčasť rozhodnutia. Včas podaným opravným prostriedkom sa navrhovateľka domáhala preskúmania tohto rozhodnutia. Nesúhlasila s tým, že jej zdravotný stav sa zlepšil, naopak pri poslednom vyšetrení bol zistený vredový defekt, pri ktorom má časté vracanie, pokles na hmotnosti a prísnu bezlepkovú diétu. Okrem toho sa lieči na neurológii, imunoalergológii, endokrinológii, reumatológmi a FBLR - syndróm karpálneho tunela, lieči sa na chrbticu a bolesti chrbtice. Z neúčasti na pojednávaní konanom dňa 19.02.2016 sa telefonicky ospravedlnila z dôvodu choroby. Súhlasila aby súd konal a rozhodol v jej neprítomnosti. Ďalej uviedla, že nemá žiadne nové lekárske správy. Poverený zástupca odporkyne sa z neúčasti na pojednávaní ospravedlnil. Krajský súd podľa § 250l a nasl. ustanovení zákona č. 99/1963 Zb. Občianskeho súdneho poriadku (ďalej len O.s.p.) preskúmal napadnuté rozhodnutie a konanie ktoré mu predchádzalo, oboznámil sa s obsahom administratívneho spisu s tým, že podľa § 250g ods. 2 v spojení s ustanovením § 250l ods. 2 O.s.p. konal a rozhodol v neprítomnosti účastníkov konania, a dospel k záveru, že opravný prostriedok nie je dôvodný. Predmetom preskúmania je rozhodnutie o odňatí invalidného dôchodku. Z obsahu administratívneho spisu vyplýva, že navrhovateľka je poberateľkou invalidného dôchodku od roku 2007, kedy bola uznaná za invalidnú z dôvodu, že má pokles schopnosti vykonávať zárobkovú činnosť o viac ako 50% v porovnaní so zdravou fyzickou osobou. Jej zdravotný stav bol opätovne posúdený dňa 17.07.2015 posudkovým lekárom Sociálnej poisťovne, pobočky Vranov nad Topľou, v rámci KLP. Podľa tohto posudku trpí navrhovateľka celiakiou. Za rozhodujúce zdravotné postihnutie boli určené choroby tráviacej sústavy, zaradené pod Kapitolu X, odd. C (choroby tenkého a hrubého čreva), položka 3, písm. a), so stanovenou 20% mierou poklesu schopnosti vykonávať zárobkovú činnosť. V posudku je uvedené, že ide o 43 ročnú ženu, ktorá asi 19 rokov je sledovaná pre tráviace ťažkosti, pričom v roku 2004 odberom vzorky zo sliznice tenkého čreva bola potvrdená prítomnosť celiakie - prítomná čiastočná atrofia klkov sliznice čreva. Od daného roku dodržiava bezlepkovú diétu. Aktuálne odborné vyšetrenia dokladujú fyziologické výsledky laboratórnych vyšetrení (normálne hodnoty krvného obrazu, fyziologické vyšetrenie pečeňových enzímov, glukózy, fyziologické výsledky minerálov a zvýšený cholesterol) s primeraným objektívnym nálezom, bez prítomnosti porúch výživy s fyziologickou hodnotou BMI na úrovni 21,9 (norma od 20-25). Zdravotný stav zodpovedá posúdeniu podľa kap. X, odd. C, pol. 3, písm. a), t.j. celiakia bez patologických laboratórnych nálezov, s dobrým stavom výživy pri zavedenej diéte. Posudkový lekár sa priklonil k hornej hranici v príslušnom rozmedzí, t.j. 20%, čím oduznal invaliditu. Boli zhodnotené aj ďalšie doložené odborné vyšetrenia, pričom hematologické vyšetrenie nepotvrdilo prítomnosť poruchy krvnej zrážanlivosti, neurologické vyšetrenie popisuje prakticky fyziologický nález bez známok prítomnosti patologických neurologických javov, bez prítomnosti hypotrofie a hypotónie svalstva, bez prítomnosti porúch motoriky, s normálnym postojom a chôdzou. Je konštatovaná len ľahká porucha hybnosti krčnej chrbtice, bez svalovej dysbalancie. Dané nálezy je možné považovať prakticky za fyziologické a neznižujú pracovný potenciál. Vzhľadom na uvedené navrhovateľka už nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Na základe tohto posudku vydala odporkyňa preskúmavané rozhodnutie. Po tom čo navrhovateľka podala opravný prostriedok, bol jej zdravotný stav opätovne posúdený posudkovým lekárom Sociálnej poisťovne, ústredie so sídlom v Prešove dňa 12.11.2015. Aj podľa tohto posudku sú rozhodujúcim zdravotným postihnutím choroby tráviacej sústavy, tiež zaradené pod Kapitolu X, odd. C, pol. 3, písm. a), prílohy 4 zákona, so stanovenou 20% mierou poklesu schopnosti vykonávať zárobkovú činnosť. V posudkovom závere je uvedené, že posudzovaná je 43 ročná žena, ktorá je 19 rokov sledovaná pre tráviace ťažkosti, pričom v roku 2004 odberom vzorky zo sliznice tenkého čreva bola potvrdená prítomnosť celiakie - (čiastočná atrofia klkov sliznice čreva). Odvtedy dodržiava bezlepkovú diétu. Aktuálne odborné vyšetrenia dokumentujú fyziologické výsledky laboratórnych vyšetrení (normálne hodnoty krvného obrazu, fyziologické vyšetrenie pečeňových enzýmov, glukózy, fyziologické výsledky minerálov) s primeraným objektívnym nálezom, bez prítomnosti porúch výživy s fyziologickou hodnotou BMI na úrovni 21,9 (norma od 20-25). Aktuálne daný stav zodpovedá posúdeniu podľa kap. X, odd. C, pol. 3, písm. a), t.j. celiakia bez patologických laboratórnych nálezov, s dobrým stavom výživy pri zavedenej diéte. Lekár SPP Stará Ľubovňa sa priklonil k hornej hranici v príslušnom rozmedzí, t.j. 20%, čím oduznal invaliditu. Posudzovaná pri vykonávanej kontrolnej lekárskej prehliadke pred rokom bola upozornená na zlepšenie zdravotného stavu a zníženie miery poklesu schopnosti vykonávať zárobkovú činnosť, pričom po roku opakovane preukázala zlepšenie zdravotného stavu v rozhodujúcom zdravotnom postihnutí. Boli zhodnotené aj ďalšie doložené odborné vyšetrenia v rámci opravného prostriedku, pričom hematologické vyšetrenie nepotvrdilo prítomnosť poruchy krvnej zrážanlivosti, neurologické vyšetrenie popisuje prakticky fyziologický nález, bez známok prítomnosti patologických neurologických javov, bez prítomnosti hypotrofie a hypotónie svalstva, bez prítomnosti porúch motoriky, s normálnym postojom a chôdzou. Je konštatovaná len ľahká porucha hybnosti krčnej chrbtice, bez svalovej dysbalancie. Predložené odborné vyšetrenia je možné považovať prakticky za fyziologické a ktoré neznižujú pracovný potenciál. Z uvedených dôvodov považuje posudkový lekár posudok vypracovaný dňa 17.07.2015 za správny a nemení ho. Aj podľa tohto posudku navrhovateľka už nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je 20%. Podľa § 70 ods. 1 zákona poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok Podľa § 71 ods. 1 zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods.3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu.2) Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 1, písm. b), ods. 3 písm. a), ods. 5 zákona lekársku posudkovú činnosť dôchodkového poistenia vykonáva posudkový lekár Sociálnej poisťovne príslušnej pobočky a posudkový lekár Sociálnej poisťovne, ústredie (ďalej len posudkový lekár). Podľa prílohy č. 4 zákona, Kapitola X, odd. C, pol. 3, písm. a), choroby tenkého čreva a hrubého čreva, črevná maloabsorbcia (napr. celiakia, sprue, maloabsorbcia spôsobená intoleranciou a pod.), bez podstatných klinických prejavov pri diéte a zavedenej terapii, podmieňuje 10% - 20% mieru poklesu schopnosti vykonávať zárobkovú činnosť. Podľa § 112 ods. 2, 6 zákona dávka sa odníme ak zanikol nárok na dávku, alebo ak sa zistí, že sa dávka priznala neprávom. Dávka sa odníme, zníži alebo jej výplata sa zastaví odo dňa nasledujúceho po dni, ktorým uplynulo obdobie, za ktoré sa dávka už vyplatila. Ako to vyplýva z vyššie citovaných zákonných ustanovení, jednou z podmienok nároku na invalidný dôchodok je pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, keď posúdenie zdravotného stavu prislúcha posudkovým lekárom. V danom prípade bol zdravotný stav navrhovateľky posúdený posudkovými lekármi Sociálnej poisťovne pobočky aj ústredia. V obidvoch prípadoch sa posudkoví lekári náležite zaoberali zdravotnými postihnutiami navrhovateľky, ich dlhodobosťou a vplyvom na jej zárobkovú činnosť. V obidvoch prípadoch dospeli k záveru, že rozhodujúce zdravotné postihnutie - choroby tráviacej sústavy (celiakia) podmieňuje 20% mieru poklesu schopnosti vykonávať zárobkovú činnosť, keď pri zákonnom rozpätí 10% - 20%, určili hornú hranicu zákonného rozpätia. Posudky sú jasné, zrozumiteľné, to znamená, že odporkyňa pred vydaním preskúmavaného rozhodnutia v potrebnom rozsahu zistila skutkový stav a keďže neoddeliteľnou súčasťou preskúmavaného rozhodnutia je aj posudok posudkového lekára zo dňa 17.07.2015, je rozhodnutie náležite odôvodnené. Keďže navrhovateľka už nie je invalidná (nesplnila medicínsku podmienku) nepochybila odporkyňa, ak podľa § 112 ods. 2,6 zákona, odňala navrhovateľke invalidný dôchodok. Z uvedených dôvodov krajský súd podľa § 250q ods. 2 O.s.p. preskúmavané rozhodnutie ako zákonné potvrdil. O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p. Navrhovateľka nebola v konaní úspešná, odporkyňa nemá zo zákona právo na náhradu trov konania, preto súd účastníkom náhradu trov konania nepriznal. Poučenie: Proti tomuto rozsudku je prípustné odvolanie v lehote 15 dní odo dňa jeho doručenia, prostredníctvom Krajského súdu v Prešove, na Najvyšší súd SR v Bratislave a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8015201082.1 (dáta aktuálne k 10. 11. 2026). Záväzné je znenie zverejnené súdom.




